Diari Oficial de la Generalitat Valenciana


Sumari del DOGV 6047, del 01-07-2009 (2009/7713)

ORDRE de 8 de juny de 2009, de la Conselleria de Medi Ambient, Aigua, Urbanisme i Habitatge, per la qual aprova la delimitació parcial de l'assegador de la Freira, al terme municipal de l'Olleria, província de València, en el tram comprés des de l'encreuament amb la carretera CV-794 fins a la línia de terme municipal de l'Olleria amb Aielo de Malferit.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6047

Data del DOGV
:   01-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/7713


Data del document
:   08-06-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Aielo de Malferit
    * Olleria, l'
    * via rural
    * ramat
    * legislació

ORDRE de 8 de juny de 2009, de la Conselleria de Medi Ambient, Aigua, Urbanisme i Habitatge, per la qual aprova la delimitació parcial de l'assegador de la Freira, al terme municipal de l'Olleria, província de València, en el tram comprés des de l'encreuament amb la carretera CV-794 fins a la línia de terme municipal de l'Olleria amb Aielo de Malferit. [2009/7713]  
La classificació dels camins ramaders del terme municipal de l'Olleria va ser aprovada per Ordre ministerial de data 6 de juny de 1970, i publicada en el Butlletí Oficial de l'Estat núm. 168, de data 15 de juliol de 1970.  
En data 22 de febrer de 2001, Vicente Cuquerella presenta denúncia per invasió del camí ramader denominat assegador de la Freira, al terme municipal de l'Olleria.  
Posteriorment, arran de la queixa promoguda per l'adjunt segon del Defensor del Poble, la Secció Forestal de la Direcció Territorial de València, amb data 20 d'octubre de 2005, realitza informe sobre la impossibilitat d'iniciar un expedient sancionador en mancar l'esmentada via de la preceptiva delimitació.  
En data 10 de febrer de 2006, el conseller de Terrritori i Habitatge emet una resolució per la qual s'acorda autoritzar l'inici de l'expedient de delimitació parcial del camí ramader assegador de la Freira, en el tram comprés des de l'encreuament amb la carretera CV-640 fins a la línia de terme municipal de l'Olleria amb Aielo de Malferit, que discorre pel terme municipal de l'Olleria, amb subjecció a la legislació vigent.  
Durant la tramitació de l'expedient s'han efectuat les actuacions procedents que hi consten.  
L'anunci de l'inici de les operacions de fitació de la delimitació parcial del camí ramader assegador de la Freira va ser publicat en el Diari Oficial de la Comunitat Valenciana núm. 5745, de 18 d'abril de 2008.  
Aquests treballs es van dur a terme els dies 28 de maig i 3 de juny de 2008, al lloc i hora anunciats per al començament de les operacions mitjançant estacatge provisional del tram del camí ramader afectat, per a la qual cosa es pren com a base la classificació dels camins ramaders del municipi de l'Olleria, i queden reflectits en les actes de fitació per a la delimitació parcial de les mateixes dates, amb indicació de les manifestacions i les al·legacions de les persones interessades presents en aquests treballs.  
Finalitzades aquestes operacions, va ser formulada la proposta de delimitació, de data 1 de setembre de 2008, on figuren la llista d'ocupacions, intrusions i propietats limítrofes, l'exposició al públic de la qual va ser anunciada en el Diari Oficial de la Comunitat Valenciana núm. 5899, de 24 de novembre de 2008, i s'hi establia el termini d'un mes des de la publicació en el DOCV, perquè les persones interessades pugueren interposar les al·legacions o reclamacions oportunes.  
Així mateix, es va complir al tràmit d'audiència establit en l'article 84 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, informant tots aquells limítrofs i ocupants dels camins ramaders de l'exposició al públic del referit expedient, i atorgant-los un termini de quinze dies per a al·legar i presentar tots els documents i justificants que estimaren pertinents.  
Una vegada finalitzat el termini d'exposició pública a la proposta de delimitació, es van presentar cinc al·legacions, que es resumeixen a continuació:  
José Vidal Micó manifesta que el plànol cadastral pres com a referència per a fixar la delimitació de l'assegador és incorrecte, ja que considera que 23 m² de la seua parcel·la, en la part que limita amb el camí ramader, estan atribuïts al veí limítrof, per la qual cosa és una dada incorrecta.  
Els hereus de Leocadia Mompó Llopis manifesten que la seua finca limita amb el camí i no el toca, en haver-hi un mur de pedra de més de cent anys. Diuen que en delimitacions anteriors el mur sempre ha estat al mateix lloc que ara, i que l'única obra que s'ha fet és la reparació del mur. Hi adjunten acompanyen amb el permís d'obres expedit per l'Ajuntament.  
Desamparados Giménez Such i M. José Cháfer Such sol·liciten que es revise l'expedient ja que no els sembla just que després de tants anys se'ls expropie part del terreny de què són propietàries.  
Julià Engo Fresneda, alcalde-presidente de l'Ajuntament de l'Olleria, en nom i representació de la corporació que presideix, sol·licita formalment que, després dels tràmits previs pertinents, es desafecte el tram esmentat de l'assegador, per haver-se produït un canvi total d'ús d'aquest tram, ja que des de fa molts anys no s'hi observa trànsit de cap bestiar, i en l'actualitat s'ha convertit en un camí d'accés al disseminat.  
En data 12 de març de 2009, el director operador emet informe favorable a l'aprovació de la delimitació parcial del camí ramader assegador de la Freira, d'acord amb la proposta de delimitació parcial i els plans que consten en l'expedient i les característiques de la qual són les següents:  
Longitud delimitada: 1291,5 metres.  
Amplària: 9 metres.  
Superfície delimitada: 11.580,3 m².  
Així mateix, s'indica que es cancel·len totalment o parcialment quantes inscripcions registrals resulten contradictòries amb la delimitació, i que s'inicie la pràctica de la fitació del camí ramader, en el tram delimitat que comprén des de l'encreuament amb la carretera CV-460 fins a la línia de terme municipal de l'Olleria amb Aielo de Malferit.  
En l'informe esmentat es contesten les al·legacions formulades per les persones interessats en el sentit següent:  
Vidal Micó manifesta en al·legació única del seu escrit que el plànol cadastral pres com a referència per a fixar la delimitació de l'assegador és incorrecte ja que considera que 23 m² de la parcel·la, en la part que limita amb el camí ramader, estan atribuïts al veí limítrof, i per això és una dada incorrecta. Cal dir que la cartografia cadastral utilitzada en l'expedient serveix com a base de referència i que s'ha realitzat un alçament topogràfic del camí i les parcel·les limítrofs expressament per al projecte.   
D'altra banda, el Cadastre Immobiliari és un registre administratiu dependent del Ministeri d'Hisenda en què es descriuen els béns immobles rústics, urbans i de característiques especials, tal com es defineixen en el Reial decret legislatiu 1/2004, de 5 de març, pel qual s'aprova el text de la Llei del cadastre immobiliari (BOE de 8 de març de 2004), és a dir, tracta de l'inventari de la riquesa territorial i no dóna fe del domini i la resta de drets reals immobiliaris. De fet, és habitual que hi apareguen parcel·les cadastrals a nom de desconeguts, o basades en l'aparença física, sense cap investigació sobre la seua configuració jurídica. Així mateix, l'extensió d'una finca en cadastre no és prova, d'acord amb dret, de la realitat de la seua cabuda, i per tant dels seus verdaders límits.  
Els hereus de Leocadia Mompó Llopis manifesten que la seua finca limita amb el camí i no el toca, en haver-hi un mur de pedra de més de cent anys; apunten que en delimitacions anteriors el mur sempre havia estat al mateix lloc que ara i que l'única obra que s'ha fet és de reparació del mur, i hi adjunten el permís d'obres de l'ajuntament.  
Cal dir que en aquest expedient ens trobem davant d'un procediment de delimitació que ha de ser conforme i respectar la classificació, la qual és l'acte administratiu, que té caràcter declaratiu, i determina l'existència, amplària, traçat i la resta de característiques físiques generals dels camins ramader dins dels termes municipals. La classificació dels camins ramaders del terme municipal de l'Olleria va ser aprovada per Ordre ministerial de 6 de juny de 1970, que es va publicar en el BOE de 15 de juliol de 1970, i classifica l'actual camí ramader en assegador, amb un ample legal de 9 metres.  
Sobre l'itinerari cal dir que el traçat proposat és fidel a la documentació històrica recopilada, que s'ajusta clarament tant als antecedents descrits en la classificació dels camins ramaders de l'Olleria, com també amb la resta de documentació inclosa en el fons documental recuperat.  
Respecte al fet d'obtenir llicències d'obra als terrenys afectats per la delimitació de l'assegador de la Freira, no és un fet que puga oposar-se a la delimitació efectuada, perquè, d'una banda, els camins ramaders són béns de domini públic de les comunitats autònomes i, en conseqüència, inalienables, imprescriptibles i inembargables (art. 2 de la Llei 3/1995, de 23 de març).  
D'altra banda, segons resulta de l'article 12 del Reglament de serveis de les corporacions locals, aprovat per Decret de 17 de juny de 1955, amb les modificacions de què ha sigut objecte per disposicions posteriors, «les autoritzacions i llicències s'entenen atorgades excepte el dret de propietat i sense perjudici de tercer".  
Desamparados Giménez Duch i M. Jose Cháfer Such sol·liciten que es revise l'expedient ja que no els sembla just que després de tants anys se'ls expropie part del terreny de què són propietàries.  
Cal dir que en aquest expedient ens trobem davant d'un procediment de delimitació el qual és l'acte administratiu pel qual es defineixen els límits dels camins ramaders, de conformitat amb el que estableix l'acte de classificació.  
L'existència del camí ramader en qüestió queda determinada per la mateixa classificació del terme de l'Olleria, en el projecte de la qual queden grafiats els distints camins ramaders del municipi. A més, en el fons documental recopilat a l'efecte de realitzar la delimitació es constaten documents que fan referència a l'assegador de la Freira, i que ja llavors el situen pel traçat que ara es proposa.  
Finalment, com s'ha indicat anteriorment, l'article 2 de la Llei 3/1995 de 23 de març, de camins ramaders, sobre la seua naturalesa jurídica diu «els camins ramaders són béns de domini públic de les comunitats autònomes i, en conseqüència, inalienables, imprescriptibles i inembargables".  
Julià Engo Fresneda, alcalde president de l'Ajuntament de l'Olleria, en nom i representació de la corporació que presideix, sol·licita formalment que, després dels tràmits previs pertinents, es desafecte del tram esmentat de l'assegador, per haver-se produït un canvi total d'ús d'aquest tram, ja que des de fa molts anys no s'hi observa trànsit de cap bestiar, i en l'actualitat s'ha convertit en un camí d'accés al disseminat.  
Cal dir que, sobre la sol·licitud de desafectació de l'assegador de la Freira, l'article 10 de la Llei 3/1995, de 23 de març, de camins ramaders, sobre desafectacions i modificacions del traçat, diu expressament: «Els terrenys ja desafectats o que d'ara en avant es desafecten tenen la condició de béns patrimonials de les comunitats autònomes i en la destinació d'aquests ha de prevaldre l'interés públic o social". La desafectació de terrenys de domini públic, de conformitat amb l'ordenament jurídic, requereix necessàriament un procediment exprés, que no s'ha realitzat, i no és possible la desafectació fins que se n'aprove la delimitació, i ha de ser objecte d'un expedient a banda.  
En data 4 de maig de 2009, té entrada en el Registre General de la Conselleria un ofici remés des de la Direcció Territorial de València, al qual s'adjunta l'expedient de delimitació i la proposta de resolució del director territorial, de data 15 d'abril de 2009, en els termes exposats en l'informe del director operador de data 12 de març de 2009.  
En data 15 de maig de 2009, la tècnica del Servei de Gestió Forestal emet informe favorable a l'aprovació de la delimitació parcial del camí ramader esmentat, en els termes expressats en la proposta de resolució del director territorial, de data 15 d'abril de 2009.  
En data 19 de maig de 2009, el Servei de Gestió Forestal emet informe favorable a l'aprovació de la delimitació parcial del camí ramader esmentat, una vegada comprovada que la tramitació de l'expedient de delimitació és conforme a la legislació vigent. En la mateixa data, la Direcció General de Gestió del Medi Natural emet proposta en els termes expressats en la proposta de resolució.  
L'article 8 de la Llei 3/95, de 23 de març, de camins ramaders, defineix la delimitació com l'acte administratiu que defineix els límits dels camins ramaders, de conformitat amb el que estableix l'acte de la classificació.  
Per consegüent, a l'acte de classificació competeix la constatació de les característiques físiques generals i l'existència del camí ramader, mentre que a la delimitació correspon la determinació de les característiques físiques especials.  
Per tant, la delimitació es configura no sols com a acte subordinat a la classificació, sinó també com a acte d'execució i complement d'aquesta. Complement indispensable sobretot en aquells trams en què calga una especial precisió en la determinació de l'amplària i els límits dels camins ramaders.  
Vist l'informe favorable de l'Advocacia General de la Generalitat, de data 28 de maig de 2009.  
Vistes la Llei 3/95, de 23 de març, de camins ramaders, la Llei 30/92, de 26 de novembre, de règim jurídic de les administracions públiques i del procediment administratiu comú, i la resta de disposicions concordants,  
ORDENE  
Article 1  
Aprovar la delimitació parcial del camí ramader assegador de la Freira, al terme municipal de l'Olleria, província de València, en el tram comprés des de l'encreuament amb la carretera CV-640 fins a la línia de terme municipal de l'Olleria amb Aielo de Malferit, d'acord amb la proposta de delimitació parcial i els plànols que consten en l'expedient, les característiques del qual són les següents:  
Longitud delimitada: 1.291,5 m  
Amplària: 9 m  
Superfície delimitada: 11.580,3 m²  
Article 2  
Desestimar les al·legacions presentades per les persones interessades en els termes referits anteriorment.  
Article 3  
Cancelar totalment o parcialment quantes inscripcions registrals resulten contradictòries amb la delimitació.  
Article 4  
Iniciar la pràctica de la fitació del camí ramader assegador de la Freira al terme municipal de l'Olleria, província de València, en el tram comprés des de l'encreuament amb la carretera CV-640 fins a la línia de terme municipal de l'Olleria amb Aielo de Malferit.  
DISPOSICIÓ FINAL  
Aquesta ordre entrarà en vigor l'endemà de la publicació en el DOCV.  
València, 8 de juny de 2009.  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN